Document ID: /roh_data/filtered/fineweb-2-filterrobots_roh.jsonl.gz/73993

Kanton Graubünden
Chantun Grischun
Cantone dei Grigioni
La damaun dals 24 da settember 2022, durant la chatscha auta grischuna, ha in chatschader sajettà in luf sin il territori communal da Claustra. La sajettada è reussida entaifer il perimeter da prelevaziun fixà dal chantun. Il luf sajettà è in animal feminin.
Suenter che numerus animals da niz eran vegnids stgarpads sin differentas alps a Claustra, ha il chantun disponì per il 1. da settember 2022 da sajettar in luf per impedir ulteriurs donns. Per sustegnair las collavuraturas ed ils collavuraturs da l'Uffizi da chatscha e pestga tar l'execuziun èn vegnids nominads spezialmain er chatschadras e chatschaders cun enconuschientschas localas. Els han survegnì il dretg da sajettar il luf durant la chatscha ordinaria.
Suenter 14 dis cun fitg paucas observaziuns da lufs tras las 80 chatschadras e chatschaders ch'èn autorisads da sajettar il luf, ha in chatschader pudì sajettar il luf ils 24 da settember 2022 entaifer il perimeter da prelevaziun fixà. L'Uffizi da chatscha e pestga è fitg cuntent che las chatschadras ed ils chatschaders han pudì ademplir questa incumbensa da gronda responsabladad. A medem temp renda l'uffizi attent ch'igl è fitg pretensius e ch'i dovra fitg bler temp da sajettar lufs.
Per l'analisa patologica vegn il luf sajettà tramess ussa al Center per medischina da peschs e selvaschina (FIWI) a Berna. L'analisa genetica vegn fatga dal Laboratori da biologia da conservaziun da l'Universitad da Losanna.
Observà in segund luf en il medem territori
En il medem territori è vegnì observà a medem temp in segund luf. La surveglianza da chatscha surveglia cun gronda attenziun l'ulteriur svilup dal cumportament da quest animal.
Responsabladad: Uffizi da chatscha e pestga